Som meget andet termoplast er akryl kærvfølsomt. Konstruktioner skal derfor laves uden skarpe indvendige hjørner. Kombineres en konstruktion med kærvvirkning med indre spændinger, skal der ikke meget til, før akrylen revner under bearbejdning, transport eller den første ibrugtagning. Indre spændinger er velkendte i ekstruderet akryl grundet fabrikationsmetoden af råvaren, men spændinger kan også skabes ved ukyndig flammepolering, laserskæring eller brug af forkerte værktøjer.Indre spændinger i akryl kan fjernes ved afspænding, som er en langsom opvarmning og afkøling (annealing). I en klar akryl kan spændinger ses, rent visuelt, ved hjælp af to stykker polaroidfilter. Placer akrylen bag en lyskilde, læg filterne ovenpå hinanden og iagttag akrylen gennem filtrene, mens du drejer filtrene i forhold til hinanden. Spændingerne vil nu lyse op.